Diari Oficial de la Generalitat Valenciana


Sumari del DOGV 9725, del 15-11-2023 (2023/11863)

ORDRE 5/2023, de 8 de novembre, de la Vicepresidència Primera i Conselleria de Cultura i Esport, per la qual es regula el procediment i l'organització de les activitats de formació esportiva de període transitori que impartisquen les federacions esportives en l'àmbit territorial de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2023/11/08/5/dof/vci/html**

### Dades del document

Número de DOGV
:   9725

Data del DOGV
:   15-11-2023

Secció del DOGV
:   I. DISPOSICIONS GENERALS

Número del document
:   2023/11490


Data del document
:   08-11-2023

Organisme emissor
:   Vicepresidència Primera i Conselleria de Cultura i Esport

Tipus de document
:   Ordre

Descriptors 

:   * Vicepresidència Primera i Conselleria de Cultura i Esport
    * organització esportiva
    * esport
    * legislació

ORDRE 5/2023, de 8 de novembre, de la Vicepresidència Primera i Conselleria de Cultura i Esport, per la qual es regula el procediment i l'organització de les activitats de formació esportiva de període transitori que impartisquen les federacions esportives en l'àmbit territorial de la Comunitat Valenciana. [2023/11367]  
Índex  
  
Capítol I  
Les activitats de formació esportiva de període transitori  
  
Article 1. Objecte  
Article 2. Col·laboració de les federacions esportives en la tramitació dels expedients dels cursos  
Article 3. L'Escola de l'Esport de la Generalitat  
  
Capítol II  
Reconeixement de les activitats de formació esportiva de període transitori  
  
Article 4. Declaració responsable d'inici d'activitat de formació esportiva de període transitori  
Article 5. Control, seguiment i inspecció de l'activitat de formació esportiva  
Article 6. Memòria de valoració de l'activitat de formació esportiva  
  
Article 7. Resolució de reconeixement i inscripció de l'activitat de formació esportiva  
Article 8. Diligència i expedició dels diplomes  
  
Capítol III  
Convocatòria, calendari i docència de les activitats de formació esportiva de període transitori i tractament de dades personals  
  
Article 9. Convocatòria i publicitat de les activitats de formació esportiva  
Article 10. Documentació per a la matrícula  
Article 11. Organització del calendari i horari lectiu  
Article 12. Equip de professorat  
Article 13. Programacions didàctiques  
Article 14. Docència telemàtica, tutoria i avaluació de l'ensenyament a distància i semipresencial del bloc específic  
Article 15. Tractament de dades personals  
Disposicions addicionals  
Primera. Reconeixement de les formacions esportives de període transitori  
Segona. Incidència pressupostària  
Disposició derogatòria  
Única  
Disposicions finals  
Primera. Habilitació  
Segona. Entrada en vigor  
  
  
PREÀMBUL  
  
L'article 53 de l'Estatut d'Autonomia de la Comunitat Valenciana estableix que «És competència exclusiva de la Generalitat la regulació i administració de l'ensenyament en tota la seua extensió, nivells i graus, modalitats i especialitats, sense perjudici del que disposen l'article 27 de la Constitució Espanyola i les lleis orgàniques que, d'acord amb l'apartat 1 de l'article 81 d'aquella, el despleguen, de les facultats que atribueixen a l'Estat el número 30 de l'apartat 1 de l'article 149 de la Constitució Espanyola, i de l'alta inspecció necessària per al seu compliment i garantia.»  
D'altra banda, l'Estatut d'Autonomia de la Comunitat Valenciana estableix en l'article 49.1.3 la competència exclusiva respecte a normes processals i de procediment administratiu i en el seu article 49.1.28 disposa que correspon a la Generalitat la competència exclusiva en matèria d'esports i oci, i assumeix d'aquesta manera el mandat conferit als poders públics per l'article 43.3 de la Constitució Espanyola, de foment de l'educació física i l'esport.  
En ús d'aquesta competència exclusiva es va promulgar la Llei 2/2011, de 22 de març, de la Generalitat, de l'esport i l'activitat física de la Comunitat Valenciana, dedica el capítol IV a la formació i investigació en ciències de l'activitat física i l'esport, i la secció primera a l'Escola de l'Esport de la Generalitat, i estableix entre les seues funcions la d'organitzar, en col·laboració amb les federacions esportives de la Comunitat Valenciana, cursos d'entrenadores i entrenadors i cursos d'actualització i formació contínua, i la de reconéixer i autoritzar cursos de formació esportiva d'activitats físiques i esportives que no conduïsquen a titulacions acadèmiques i que siguen promoguts per altres entitats públiques o privades, d'acord amb el règim d'accés, els programes i nivells mínims que s'establisquen reglamentàriament i, si escau, l'expedició dels títols corresponents.  
Així mateix, en la secció segona, l'article 52 de l'esmentada llei estableix que les formacions esportives que no conduïsquen a una titulació acadèmica oficial i que es duguen a terme, totalment o parcialment, a la Comunitat Valenciana, quan es referisquen a una o diverses modalitats esportives oficialment reconegudes, hauran de comptar amb l'autorització de l'òrgan competent en matèria esportiva i quedar inscrites en el Registre de Formacions Esportives de la Comunitat Valenciana.  
La Llei orgànica 2/2006, de 3 de maig, d'Educació, regula, en el Capítol VIII, els ensenyaments esportius, i el Reial decret 1363/2007, de 24 d'octubre, pel qual s'estableix l'ordenació general dels ensenyaments esportius de règim especial estableix en la disposició transitòria primera que, fins que es produïsca la implantació efectiva dels ensenyaments d'una determinada modalitat o especialitat, les formacions promogudes pels òrgans competents en matèria d'esport de les comunitats autònomes i les federacions esportives, poden obtindre'n el reconeixement a l'efecte de la correspondència amb les titulacions acadèmiques implantades a l'empara de l'esmentat reial decret.  
El desplegament normatiu estatal en matèria de formació d'entrenadores i entrenadors en període transitori s'estableix a través de l'Ordre ECD/158/2014, de 5 de febrer, per la qual es regulen els aspectes curriculars, els requisits generals i els efectes de les activitats de formació esportiva a què fa referència la disposició transitòria primera del Reial decret 1363/2007, de 24 d'octubre.  
El Decret 132/2012, de 31 d'agost, del Consell, regula els ensenyaments esportius de règim especial a la Comunitat Valenciana, i l'Ordre 20/2019, de 16 de desembre, regula el bloc comú dels ensenyaments esportius de règim especial en l'àmbit de la Comunitat Valenciana i detalla que l'Escola de l'Esport de la Generalitat vetlarà pel seu compliment, respecte d'aquelles activitats de formació esportiva que la normativa vigent i la conselleria competent en matèria d'educació li hagen autoritzat a impartir.  
En l'àmbit de la Comunitat Valenciana, la Resolució de 24 de març de 2009, de la vicepresidenta del Consell Valencià de l'Esport, regulava els requisits, condicions i característiques de les formacions en matèria esportiva conduents a l'obtenció de diplomes i certificats d'entrenadores i entrenadors a la Comunitat Valenciana, d'acord amb el que s'estableix en el Reial decret 1363/2007, de 24 d'octubre, i en l'Ordre ECD/3310/2022, de 16 de desembre. Resulta necessari adaptar normativament els procediments de les formacions esportives que desenvolupen les federacions esportives a la Comunitat Valenciana a allò que s'estableix en l'Ordre ECD/158/2014, de 5 de febrer, així com el dret de les persones i entitats a relacionar-se per mitjans electrònics amb les administracions públiques, simplificant l'accés a aquests mitjans i reforçant l'ús de les tecnologies de la informació i les comunicacions (TIC) en les administracions públiques, tant per a millorar l'eficiència de la seua gestió com per a potenciar i afavorir les relacions de col·laboració i cooperació entre aquestes.  
  
L'Ordre ECD/158/2014, de 5 de febrer, facilita la gestió administrativa i l'eliminació d'entrebancs burocràtics, establint un model de declaració responsable per part de les federacions esportives que convoquen cursos de període transitori que s'ajusta al que s'estableix en l'article 69 de la Llei 39/2015, d'1 d'octubre, del procediment administratiu comú de les administracions públiques, simplifica el procediment de reconeixement i reglamenta el procediment de remissió de la documentació de les activitats de formació esportiva reconegudes per a la seua inscripció en el Consell Superior d'Esports.  
  
Per a tot allò no regulat expressament en aquesta ordre i en l'Ordre ECD/158/2014, de 5 de febrer, caldrà ajustar-se al que es disposa en la Llei 39/2015, d'1 d'octubre, del procediment administratiu comú de les administracions públiques; en el Decret 132/2012, de 31 d'agost, del Consell, que regula els ensenyaments esportius de règim especial a la Comunitat Valenciana, i en l'Ordre 20/2019, de 16 de desembre, que regula el bloc comú dels ensenyaments esportius de règim especial en l'àmbit de la Comunitat Valenciana.  
Amb l'aprovació d'aquesta ordre es pretén adaptar els procediments a les noves tecnologies, facilitant el dret de les federacions esportives d'impartir formacions durant el període transitori en les condicions exigides pel Reial decret 1363/2007, de 24 d'octubre, perquè, en el seu moment, aquestes formacions puguen obtindre el reconeixement a l'efecte de la correspondència amb els mòduls de cadascun dels nivells o graus.  
D'acord amb el principi de seguretat jurídica, s'ha vetlat per la coherència d'aquesta norma amb la resta de l'ordenament jurídic i, en virtut del principi de transparència, s'han dut a terme els tràmits de consulta prèvia i d'audiència pública realitzats de conformitat amb el que exigeixen l'article 133 de la Llei 39/2015, i l'article 25 del Decret 105/2017, de 28 de juliol, del Consell, de desplegament de la Llei 2/2015, de 2 d'abril, de la Generalitat, en matèria de transparència i de regulació del Consell de Transparència, Accés a la Informació Pública i Bon Govern.  
El procés d'elaboració de la norma ha estat presidit pels principis de bona regulació de l'article 129 de la Llei 39/2015, d'1 d'octubre, del procediment administratiu comú de les administracions públiques.  
  
De conformitat amb tot això, d'acord amb la proposta de la Direcció General d'Esport i fent ús de les facultats que em confereixen l'article 28 de la Llei 5/1983, de 30 de desembre, del Consell; el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, i l'article 160 de la Llei 1/2015, una vegada complits el tràmit d'audiència als òrgans consultius, els informes preceptius i els tràmits que estableix el Decret 24/2009, de 13 de febrer, sobre la forma, l'estructura i el procediment d'elaboració dels projectes normatius de la Generalitat, després d'haver informat sobre aquesta ordre l'Advocacia de la Generalitat i conforme amb el dictamen del Consell Jurídic Consultiu de la Comunitat Valenciana previst en l'article 10.4 de la Llei 10/1994, de 19 de desembre,  
  
  
ORDENE  
  
CAPÍTOL I  
Les activitats de formació esportiva de període transitori  
  
Article 1. Objecte  
Aquesta ordre té com a objecte regular aspectes organitzatius dels procediments relatius a les activitats de formació esportiva que pretenguen impartir les federacions esportives en l'àmbit territorial de la Comunitat Valenciana, d'acord amb el que s'estableix en l'Ordre ECD/158/2014, de 5 de febrer, per la qual es regulen els aspectes curriculars, els requisits generals i els efectes de les activitats de formació esportiva a què fa referència la disposició transitòria primera del Reial decret 1363/2007, de 24 d'octubre, o norma que la substituïsca.  
  
Article 2. Col·laboració de les federacions esportives en la tramitació dels expedients dels cursos  
1. Les federacions esportives de la Comunitat Valenciana, com a agents col·laboradors de l'Administració autonòmica, custodiaran la documentació que es genere en els processos de matriculació de l'alumnat, gestió del professorat i desenvolupament i avaluació de les activitats de formació esportiva.  
2. L'Escola de l'Esport de la Generalitat disposarà d'una aplicació informàtica específica per a la tramitació dels expedients de les activitats de formació esportiva. Per a realitzar les funcions necessàries i aportar la documentació corresponent a cada activitat que es pretenga impartir, el director o la directora de l'activitat de formació esportiva serà la persona usuària responsable de l'accés a l'aplicació informàtica. L'alta d'aquestes persones usuàries en l'aplicació serà autoritzada per l'òrgan competent en matèria d'esport.  
  
Article 3. L'Escola de l'Esport de la Generalitat  
Les federacions esportives podran acordar amb l'òrgan competent en matèria d'esport l'organització, a través de l'Escola de l'Esport de la Generalitat, del bloc comú de les activitats de formació esportiva a què fa referència la disposició transitòria primera del Reial decret 1363/2007.  
  
  
CAPÍTOL II  
Reconeixement de les activitats de formació esportiva de període transitori  
  
Article 4. Declaració responsable d'inici d'activitat de formació esportiva de període transitori  
Les federacions esportives autonòmiques o espanyoles que pretenguen impartir activitats de formació esportiva de període transitori en l'àmbit territorial de la Comunitat Valenciana, presentaran la declaració responsable de cadascuna de les activitats de formació esportiva davant la direcció general competent en matèria d'esport per mitjans electrònics, i l'Escola de l'Esport de la Generalitat serà responsable de facilitar l'accés a la seua seu electrònica. La declaració responsable s'ajustarà al que s'estableix en l'article 69 de la Llei 39/2015, d'1 d'octubre, del procediment administratiu comú de les administracions públiques, i en l'article 28 de l'Ordre ECD/158/2014, de 5 de febrer.  
  
  
Article 5. Control, seguiment i inspecció de l'activitat de formació esportiva  
1. Amb la finalitat de comprovar que l'activitat de formació esportiva es desenvolupa d'acord amb les condicions declarades, l'Escola de l'Esport de la Generalitat controlarà el que s'ha exposat en la declaració responsable i inspeccionarà el bloc específic i el període de pràctiques d'aquesta. Qualsevol modificació que afecte les condicions declarades haurà de ser prèviament comunicada per l'entitat promotora de l'activitat de formació esportiva.  
2. Si durant el seu desenvolupament, l'Escola de l'Esport de la Generalitat constata inexactitud, falsedat o omissió de caràcter essencial en qualsevol dada, manifestació o document que s'acompanye o incorpore a la declaració responsable, determinarà la impossibilitat, mitjançant resolució, de continuar amb l'exercici del dret o l'activitat afectada des del moment en què es tinga constància d'aquests fets, sense perjudici de les responsabilitats penals, civils o administratives que corresponguera.  
3. La federació esportiva desenvoluparà l'activitat de formació esportiva i es compromet a mantindre el compliment del que s'estableix en la normativa vigent, a conservar la informació i documentació que siga requerida, a facilitar l'accés a la plataforma virtual en el cas de la docència telemàtica del bloc específic, a aportar a l'aplicació informàtica específica la documentació requerida i a adaptar-se a les modificacions legals que pogueren produir-se.  
  
Article 6. Memòria de valoració de l'activitat de formació esportiva  
  
Amb la finalitat d'establir mesures de control i seguiment de l'activitat de formació esportiva, l'entitat promotora de l'activitat de formació esportiva haurà de desenvolupar una memòria de valoració final en la qual apareixeran els resultats d'enquestes a l'alumnat i al professorat i els suggeriments de millora.  
  
Article 7. Resolució de reconeixement  
La resolució de reconeixement de les activitats de formació esportiva es realitzarà d'acord amb el que es disposa l'article 34 de l'Ordre ECD/158/2014.  
  
Article 8. Diligència i expedició dels diplomes  
1. El termini per a emetre la diligència i remetre els diplomes a la federació serà de trenta dies, termini que podrà ser suspés en el cas que es requerisquen documents o informes addicionals.  
2. L'expedició dels diplomes es farà en format electrònic, mitjançant un sistema de signatura basat en certificat electrònic reconegut per a qualsevol document que es vulga autenticar i amb codi segur de verificació. El model serà bilingüe i es redactarà en castellà i en valencià en un sol document.  
  
  
CAPÍTOL III  
Convocatòria, calendari i docència de les activitats de formació esportiva de període transitori i tractament de dades personals  
  
Article 9. Convocatòria i publicitat de les activitats de formació esportiva  
1. La convocatòria es farà pública almenys un mes abans de la realització de la prova de caràcter específic, si n'hi haguera, o del començament de les formacions del bloc específic o comú, d'acord amb el calendari presentat, i es detallaran, a més de totes aquelles dades que l'entitat promotora considere procedents, el nombre de places, els criteris de selecció de les persones aspirants, el preu total que ha d'abonar l'alumne o l'alumna, i el pla de formació amb la seua data de publicació i especificació de la càrrega lectiva. Si escau, es detallaran, a més, tots aquells conceptes que suposen per a l'alumnat costos addicionals.  
  
2. La convocatòria i publicitat de cada curs es farà pública, almenys, a través de:  
a) Publicació en la pàgina web i xarxes socials (XXSS) de l'Escola de l'Esport de la Generalitat Valenciana.  
b) Publicació en la pàgina web i/o XXSS de l'entitat promotora de l'activitat de formació esportiva o, si de cas hi manca, remissió massiva telemàtica als clubs i esportistes amb llicència federativa d'aquesta modalitat o especialitat esportiva.  
  
Article 10. Documentació per a la matrícula  
1. La federació esportiva establirà en la convocatòria el període de matrícula en el qual recollirà la documentació que permeta a l'alumnat acreditar els requisits generals i específics d'accés establits per a cada modalitat o especialitat esportiva i nivell de la formació.  
  
2. La sol·licitud de matrícula s'haurà d'acompanyar, com a mínim, de la documentació següent:  
- Document identificatiu (DNI, NIE,…).  
- Titulació acadèmica.  
- Títol de família nombrosa o monoparental o condició d'esportista d'elit en el cas d'aplicar les bonificacions previstes en la corresponent taxa per activitats de formació esportiva.  
- En el cas de l'accés al nivell II o nivell III, certificat o diploma del títol d'entrenador o entrenadora de període transitori de la mateixa modalitat o especialitat esportiva en el nivell anterior. Aquesta acreditació haurà d'anar diligenciada per l'organisme autonòmic competent en matèria de formació esportiva.  
3. Per a la seua alta en l'Escola de l'Esport de la Generalitat, la Direcció General d'Esport té la potestat per a consultar informació relativa a dades d'identificació, comprovació de les titulacions acadèmiques universitàries i no universitàries, condició d'esportista d'elit, família nombrosa o família monoparental, segons el model oficial que figura com a annex 1 a la present ordre. No obstant això, si la persona interessada vol oposar-se a això, és imprescindible que indique la informació concreta a la consulta de la qual s'oposa i els motius que ho justifiquen. Si s'hi oposa queda obligat a aportar els documents acreditatius corresponents.  
  
Article 11. Organització del calendari i horari lectiu  
1. L'activitat formativa comença el dia que es realitza la prova d'accés específica i, en absència d'aquesta, des del primer dia de l'activitat formativa, i finalitza amb el període de formació pràctica.  
2. Tenint en compte les característiques organitzatives i climàtiques que condicionen la impartició d'aquestes formacions esportives, la distribució de les hores lectives del bloc específic haurà de preveure els aspectes següents:  
a) La càrrega lectiva es correspondrà amb les establides en el pla formatiu de la modalitat o especialitat esportiva, així com el règim d'ensenyament, siga presencial, semipresencial o a distància.  
b) La distribució de l'horari lectiu serà de dilluns a diumenge entre les 08.00 hores i les 22.00 hores, i hi haurà sempre, almenys, un dia complet de descans setmanal.  
c) Un mateix grup de persones no realitzarà més de sis hores lectives diàries, en horari de matí o vesprada, ni més de huit hores lectives en horari de matí i vesprada, i en aquest cas la interrupció entre matí i vesprada serà almenys d'una hora.  
d) Després de cada dues o tres hores lectives seguides, hi haurà un descans mínim de quinze minuts.  
e) No seran càrregues lectives pròpies de les àrees de l'activitat de formació esportiva totes aquelles accions no previstes en el pla formatiu de la modalitat o especialitat esportiva corresponent, com per exemple: hores de realització i revisió d'exàmens, tutories, trasllats, etc.  
  
f) La distribució horària i del calendari de totes les activitats lectives programades per al desenvolupament de l'activitat de formació esportiva seran publicades amb la suficient antelació i es facilitarà a l'alumnat l'accés a aquesta informació.  
3. Amb caràcter excepcional, es podran establir altres distribucions dels horaris i el calendari lectiu sempre que aquestes distribucions estiguen justificades de manera raonada.  
La justificació d'una distribució temporal extraordinària dels horaris i calendaris lectius es basaran en criteris didàctics, d'estacionalitat que afecten la impartició dels continguts formatius, de localització geogràfica o altres aspectes relacionats amb el desplaçament i allotjament en el medi natural, disponibilitat d'instal·lacions esportives, així com qualssevol altres circumstàncies relacionades amb les característiques específiques de l'alumnat, pròpies de les persones adultes, la dispersió geogràfica de l'oferta o d'altres que permeten valorar que amb l'horari plantejat es garanteix la qualitat i viabilitat de les formacions a impartir.  
  
  
Article 12. Equip de professorat  
1. El professorat, amb la suficient capacitat didàctica i amb els requisits de titulació establits en la normativa vigent, estarà constituït per totes les persones que exercisquen de professors i professores i impartisquen docència a l'alumnat d'un grup.  
2. Les persones que integren el professorat no podran formar part de l'alumnat del curs i seran coordinades per un director o directora del curs, que haurà de disposar de la mateixa titulació requerida per al professorat. Un professor o professora no podrà impartir classes en més de dues àrees.  
3. El professorat acreditarà que reuneix els requisits necessaris amb la presentació de la documentació següent:  
- Document identificatiu (DNI, NIE,…).  
- Titulació acadèmica.  
- Certificats federatius d'activitats de formació esportiva.  
4. Per a l'alta del professorat en l'Escola de l'Esport de la Generalitat, la Direcció General d'Esport té la potestat per a consultar informació relativa a dades d'identificació i comprovació de les titulacions acadèmiques universitàries i no universitàries, segons el model oficial que figura com a annex 2 a aquesta ordre. No obstant això, si la persona interessada vol oposar-se a això, és imprescindible que indique la informació concreta a la consulta de la qual s'oposa i els motius que ho justifiquen. Si s'hi oposa queda obligat a aportar els documents acreditatius corresponents.  
  
Article 13. Programacions didàctiques  
1. Les federacions esportives elaboraran les programacions didàctiques, enteses com els instruments de planificació curricular específics, per a cadascuna de les àrees de formació establides en el pla formatiu de la modalitat o especialitat esportiva.  
2. El professorat responsable de cada àrea donarà a conéixer a l'alumnat, al començament de cada curs, la programació didàctica, la qual inclourà per a cada àrea, almenys, els objectius, continguts, mètodes pedagògics, criteris d'avaluació mínims exigibles per a obtindre una valoració positiva, criteris de qualificació, així com els procediments d'avaluació de l'aprenentatge que s'hagen d'utilitzar.  
  
Article 14. Docència telemàtica, tutoria i avaluació de l'ensenyament a distància i semipresencial del bloc específic  
1. Quan el pla formatiu permeta impartir àrees del bloc específic en règim semipresencial o a distància, caldrà que l'entitat promotora de l'activitat de formació esportiva dispose d'una plataforma virtual d'aprenentatge (moodle) i materials didàctics especialment dissenyats per a aquest fi.  
2. La plataforma virtual d'aprenentatge permetrà, com a mínim:  
a) La comunicació entre alumnat i professorat, i viceversa.  
b) El treball col·laboratiu entre l'alumnat.  
c) L'enviament i l'avaluació de tasques i activitats.  
d) El seguiment de l'activitat de l'alumnat participant.  
e) La utilització d'eines d'autocorrecció d'activitats interactives.  
  
f) L'ús d'instruments d'avaluació de l'alumnat.  
3. Els materials didàctics utilitzats en la docència telemàtica, incorporaran, almenys, algun dels elements següents:  
a) Elements multimèdia i ús de recursos en internet.  
b) Activitats interactives i d'autoavaluació.  
c) Estructura i formats adaptats al seu ús en format electrònic.  
4. La docència telemàtica necessita professorat encarregat de mantindre la interacció contínua amb l'alumnat mitjançant tutories per via telemàtica, o presencials, o ambdues, establides en un calendari específic per a cadascuna de les àrees que s'imparteixen mitjançant formació a distància o formació semipresencial.  
5. Tant en l'ensenyament a distància com en l'ensenyament semipresencial, es combinaran l'avaluació contínua i formativa amb la realització d'activitats d'avaluació necessàriament presencials.  
6. La plataforma virtual estarà oberta a l'alumnat el temps necessari per a completar les activitats formatives i de recuperació, l'avaluació i el procediment de reclamació d'exàmens.  
7. El nombre de dies dedicats a la docència telemàtica en cap cas serà inferior al número que resulte de dividir el nombre d'hores de l'àrea entre dos. En qualsevol cas, també estarà oberta durant el període entre les convocatòries d'exàmens ordinària i extraordinària.  
8. S'adoptaran les mesures que permeten l'accessibilitat universal de l'alumnat amb discapacitat a la docència telemàtica, a les tutories i a l'ensenyament a distància i semipresencial.  
9. Es posarà a la disposició de l'Escola de l'Esport de la Generalitat l'accés a la plataforma virtual.  
  
Article 15. Tractament de dades personals  
1. El tractament de dades personals que es realitze en compliment d'aquesta ordre s'haurà d'ajustar al que es disposa en el règim jurídic europeu i estatal en matèria de protecció de dades de caràcter personal.  
2. La conselleria competent en la tramitació dels expedients de les activitats de formació esportiva i en la gestió de les sol·licituds que es realitzen de conformitat amb el que es disposa en aquesta ordre serà responsable de les activitats de tractament contingudes en la present norma, i garantirà:   
• L'aplicació dels principis de protecció de dades regulats en l'article 5 del Reglament general de protecció de dades.  
• El compliment del deure d'informar previst en els articles 13 i 14 del Reglament general de protecció de dades respecte a totes aquelles persones interessades les dades de les quals siguen objecte de tractament de les activitats regulades en aquesta ordre.  
• L'adopció de mesures d'índole tècnica i organitzativa que siguen necessàries i apropiades per a garantir un nivell de seguretat adequat al risc, i asseguren, en tot cas, la confidencialitat, seguretat i integritat de les dades, així com les conduents a fer efectives les garanties, obligacions i drets reconeguts en el règim jurídic de protecció de dades. Aquestes mesures es correspondran amb les establides per l'Esquema Nacional de Seguretat.  
3. Les persones afectades per les diferents activitats de tractament podran exercir els seus drets d'accés, rectificació i supressió de dades, així com de limitació o oposició al tractament, quan siga procedent, davant de la conselleria responsable en matèria d'esport.  
4. Les comunicacions de dades que es realitzen a conseqüència de la col·laboració entre administracions públiques es realitzaran amb fonament en les normes amb rang de llei aplicables.  
5. Tota la informació relativa als tractaments de dades de caràcter personal previstos en aquesta norma es trobaran disponibles en el Registre d'activitats de tractament de la conselleria responsable en matèria d'esport.  
6. En el disseny dels formularis de sol·licitud i aportació documental i en les publicacions (en diaris oficials, portal de transparència, etc.) i altres actes administratius s'hauran de tindre en compte els principis de protecció de dades, especialment quant al principi de minimització.  
  
  
  
DISPOSICIONS ADDICIONALS  
  
Primera. Reconeixement de les formacions esportives de període transitori  
L'òrgan competent en matèria d'esport sol·licitarà del Consell Superior d'Esports el reconeixement dels cursos quan s'haja produït la publicació en el Boletín Oficial del Estado del reial decret pel qual s'estableixen els títols de tècnic esportiu i, si escau, tècnic esportiu superior de la modalitat o especialitat.  
  
Segona. Incidència pressupostària  
La implantació i el desplegament d'aquesta ordre no podrà tindre cap incidència en la dotació dels capítols de despesa assignats a la conselleria competent en matèria d'esport i, en tot cas, haurà de ser atesa amb els seus mitjans personals i materials.  
  
  
DISPOSICIÓ DEROGATÒRIA  
  
Única  
Queden derogades totes les disposicions del mateix rang o d'un rang inferior que s'oposen al que es disposa en aquesta ordre.  
  
  
DISPOSICIONS FINALS  
  
Primera. Habilitació  
Correspon al director general d'Esport dictar totes les disposicions que siguen necessàries per a l'execució del que es disposa en aquesta ordre.  
  
Segona. Entrada en vigor  
Aquesta ordre entrarà en vigor l'endemà de la seua publicació en el DOGV.  
  
València, 8 de novembre de 2023  
  
El vicepresident i conseller de Cultura i Esport,  
VICENTE JOSÉ BARRERA SIMÓ


Còpia Permalink ELI